SK Úradný vestník Európskej únie C 210/5

Oznámenie o začatí čiastočného predbežného preskúmania vyrovnávacích opatrení uplatniteľných na dovoz tvarovanej priadze z polyesterov (PTY) s pôvodom v Indii

(2007/C 210/04)

Komisia z vlastného podnetu rozhodla o začatí čiastočného predbežného preskúmania, ktoré je obmedzené na mieru subvencovania určitých indických vyvážajúcich výrobcov, podľa článku 19 nariadenia Rady (ES) č. 2026/97 zo 6. októbra 1997 o ochrane pred subvencovanými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1).

1. Výrobok

Výrobkom, ktorý je predmetom preskúmania, je tvarovaná priadza z polyesterov (PTY) s pôvodom v Indii (ďalej len „príslušný výrobok“), ktorý je v súčasnosti zaradený pod kód KN 5402 33 00. Tento kód KN sa uvádza len pre informáciu.

2. Existujúce opatrenia

Opatrením, ktoré platí v súčasnosti, je konečné vyrovnávacie clo uložené nariadením Rady (ES) č. 2094/2002 (2) na dovoz priadze z nekonečných vlákien dekoratívne upravenej polyesterom (PTY) s pôvodom v Indii.

3. Dôvody preskúmania

Komisia má k dispozícii dostatočné evidentné dôkazy, že okolnosti týkajúce sa subvencovania, na základe ktorých boli opatrenia zavedené, sa zmenili a tieto zmeny majú trvalý charakter.

Podľa všetkého došlo skutočne k výraznému zníženiu výhod plynúcich z dvoch systémov subvencovania (systém úverových colných knižiek – Duty Entitlement Passbook Scheme, ďalej len „DEPBS“, a oslobodenie od dane z príjmu podľa oddielu 80 HHC zákona o dani z príjmu, ďalej len „ITES“). Príčinou bola zmena príslušných základných indických zákonov, z ktorých tieto systémy vychádzajú.

Je preto pravdepodobné, že sa znížila miera subvencovania tých spoločností, ktoré sú predmetom opatrení založených úplne alebo čiastočne na výhodách vyplývajúcich z jedného alebo oboch uvedených systémov v období, ktoré bolo predmetom preskúmania v prešetrovaní vedúcom k stanoveniu úrovne existujúcich opatrení.

Z toho vyplýva, že na vyrovnanie terajšieho subvencovania už možno nie sú potrebné opatrenia uvedené v predchádzajúcom odseku týkajúce sa dovozu výrobku, ktorý je predmetom preskúmania, v ich terajšej výške. Opatrenia týkajúce sa dotknutých spoločností by sa preto mali preskúmať.

Ide o spoločnosti uvedené v prílohe a o všetkých ostatných výrobcov preskúmavaného výrobku, ktorí sa Komisii prihlásia v lehote stanovenej v odseku 5 písm. b) bode i) a v tej istej lehote preukážu, že 1) počas obdobia, ktoré bolo predmetom preskúmania v prešetrovaní vedúcom k stanoveniu úrovne opatrenia, ktoré sa na nich vzťahuje (1. október 2000 – 30. september 2001), boli zvýhodnení jedným alebo oboma uvedenými systémami a že 2) vzhľadom na zmeny v štruktúre týchto systémov, ako je uvedené vyššie, sa výhody vyplývajúce z týchto systémov znížili.

Ak sa okrem toho revíznym prešetrovaním preukáže alebo ktorákoľvek zo zainteresovaných strán poskytne v lehote stanovenej v odseku 5 písm. a) bode i) dostatočný evidentný dôkaz, že vývozcom príslušného výrobku, ktorých sa terajšie preskúmanie týka, plynú výhody z iných ako uvedených systémov subvencovania, môžu sa v rámci terajšieho preskúmania prešetriť aj tieto systémy.

Keďže zmenené subvenčné rozpätia vyplývajúce z terajšieho prešetrovania by mohli mať vplyv na opatrenia uplatniteľné na spoločnosti spolupracujúce v prešetrovaní, pri ktorom sa stanovila úroveň opatrení, a/alebo na zostatkové opatrenie uplatniteľné na všetky ostatné spoločnosti, môžu sa tieto sadzby zodpovedajúcim spôsobom upraviť.

Je potrebné poznamenať, že v prípade tých spoločností, na ktoré sa vzťahujú antidumpingové aj vyrovnávacie opatrenia, je možné antidumpingové opatrenie zodpovedajúcim spôsobom upraviť, ak by došlo k zmene vyrovnávacieho opatrenia.

4. Postup

Komisia po porade s poradným výborom dospela k záveru, že existujú dostatočné dôkazy na odôvodnenie začatia čiastočného predbežného preskúmania ex officio, a začína týmto preskúmanie v súlade s článkom 19 základného nariadenia.

Pri prešetrovaní sa posúdi potreba zachovať, odstrániť alebo zmeniť a doplniť existujúce opatrenia týkajúce sa tých spoločností, ktorým plynuli výhody z jedného alebo z oboch uvedených systémov subvencovania, a tých spoločností, ktoré mali prospech z iných systémov, ak bol poskytnutý dostatočný dôkaz podľa odseku 3 šiesteho pododseku. V závislosti od zistení terajšieho prešetrovania sa pri prešetrovaní takisto zváži potreba upraviť opatrenia uplatniteľné na iné spoločnosti, ktoré spolupracovali v prešetrovaní, pri ktorom sa stanovila úroveň opatrení existujúcich opatrení, a/alebo zostatkové opatrenie uplatniteľné na všetky ostatné spoločnosti.

a) Výber vzorky

Vzhľadom na zjavne veľký počet strán zapojených do tohto konania môže Komisia rozhodnúť o tom, že pristúpi k výberu vzorky v súlade s článkom 27 základného nariadenia.

i) Výber vzorky vývozcov/výrobcov

S cieľom umožniť Komisii, aby rozhodla o potrebe výberu vzorky a v kladnom prípade k nemu pristúpila, sa týmto všetci vývozcovia/výrobcovia alebo zástupcovia konajúci v ich mene vyzývajú, aby sa Komisii prihlásili a poskytli tieto informácie o svojej spoločnosti alebo spoločnostiach v lehote stanovenej v odseku 5 písm. b) bode i) a vo forme uvedenej v odseku 6:

— názov, adresa, e-mailová adresa, telefónne a faxové číslo a meno kontaktnej osoby,

— obrat (v miestnej mene) a objem predaja (v tonách) príslušného výrobku predaného na vývoz do Spoločenstva v období od 1. apríla 2006 do 31. marca 2007,

— obrat (v miestnej mene) a objem predaja (v tonách) príslušného výrobku predaného na domácom trhu v období od 1. apríla 2006 do 31. marca 2007,

— informácie o tom, či má spoločnosť v úmysle požiadať o individuálnu subvenčnú sadzbu (o individuálne subvenčné sadzby môžu požiadať iba výrobcovia) (3),

— presný opis činností spoločnosti vo vzťahu k výrobe príslušného výrobku a objem výroby príslušného výrobku vyjadrený v tonách, výrobná kapacita a investície do výrobnej kapacity v období od 1. apríla 2006 do 31. marca 2007,

— názvy a presný opis činností všetkých prepojených spoločností (4), ktoré sú zapojené do výroby a/alebo predaja (na vývoz a/alebo na domácom trhu) príslušného výrobku,

— informácie o tom, či spoločnosti plynuli výhody z DEPBS a/alebo ITES i) v období, ktoré bolo predmetom preskúmania v prešetrovaní vedúcom k stanoveniu úrovne opatrenia, ktoré sa ňu vzťahuje (1. október 2000 – 30. september 2001), a/alebo ii) v období od 1. apríla 2006 do 31. marca 2007,

— všetky ostatné relevantné informácie, ktoré by Komisii pomohli pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. V prípade, že je spoločnosť vybraná ako súčasť vzorky, znamená to, že vyplní dotazník a poskytne súhlas s preverovaním uvedených údajov priamo na mieste. Ak spoločnosť oznámi, že nesúhlasí so svojím prípadným zaradením do vzorky, bude sa to považovať za nespoluprácu v prešetrovaní. Dôsledky nespolupráce sú uvedené v odseku 7.

Komisia s cieľom získať informácie, ktoré považuje za potrebné na výber vzorky vývozcov/výrobcov, osloví aj orgány vyvážajúcej krajiny a všetky známe združenia vývozcov/výrobcov.

ii) Konečný výber vzorky

Všetky zainteresované strany, ktoré chcú predložiť akékoľvek relevantné informácie týkajúce sa výberu vzorky, tak musia urobiť v lehote stanovenej v odseku 5 písm. b) bode ii).

Komisia zamýšľa urobiť konečný výber vzorky po porade s príslušnými stranami, ktoré prejavili ochotu byť zaradené do vzorky.

Spoločnosti zaradené do vzorky musia vyplniť dotazník v lehote stanovenej v odseku 5 písm. b) bode iii) a musia spolupracovať v rámci prešetrovania.

V prípade nedostatočnej spolupráce môže Komisia v súlade s článkom 27 ods. 4 a článkom 28 základného nariadenia vychádzať pri svojich zisteniach z dostupných skutočností. Zistenie, ktoré je založené na dostupných skutočnostiach, môže byť pre príslušnú stranu menej priaznivé, ako je vysvetlené v odseku 7.

b) Dotazníky

Komisia s cieľom získať informácie, ktoré považuje za potrebné na účely prešetrovania, zašle dotazníky spoločnostiam zaradeným do vzorky a orgánom príslušnej vyvážajúcej krajiny.

c) Zber informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné ako vo vyplnených dotazníkoch a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v odseku 5 písm. a) bode i).

Komisia môže okrem toho vypočuť zainteresované strany, ak predložia žiadosť, pričom sa preukáže, že existujú osobitné dôvody, pre ktoré by mali byť vypočuté. Táto žiadosť sa musí predložiť v lehote stanovenej v odseku 5 písm. a) bode ii).

5. Lehoty

a) Všeobecné lehoty

i) Pre strany na prihlásenie, na predloženie vyplnených dotazníkov a akýchkoľvek ďalších informácií

Všetky zainteresované strany, predovšetkým orgány príslušnej vyvážajúcej krajiny, ak sa ich vyjadrenia majú počas prešetrovania zohľadniť, sa musia Komisii prihlásiť, oznámiť svoje stanoviská a predložiť vyplnené dotazníky alebo akékoľvek iné informácie, vrátane informácií uvedených v odseku 3 šiestom pododseku, do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v uvedenej lehote.

ii) Vypočutia

V rámci tej istej 40-dňovej lehoty môžu všetky zainteresované strany takisto požiadať o vypočutie Komisiou.

b) Osobitná lehota týkajúca sa výberu vzorky

i) Informácie uvedené v odseku 4 písm. a) bode i) by mali byť Komisii doručené do 15 dní od dátumu uverejnenia tohto oznámenia v Úradnom vestníku Európskej únie, keďže Komisia má v úmysle do 21 dní od uverejnenia tohto oznámenia v Úradnom vestníku Európskej únie uskutočniť v rámci konečného výberu vzorky konzultácie s príslušnými stranami, ktoré prejavili ochotu byť zaradené do vzorky.

ii) Všetky ostatné informácie, ktoré sú relevantné pre výber vzorky podľa odseku 4 písm. a) bodu ii), musia byť Komisii doručené do 21 dní od uverejnenia tohto oznámenia v Úradnom vestníku Európskej únie.

iii) Vyplnené dotazníky od strán zaradených do vzorky musia byť Komisii doručené do 37 dní od dátumu oznámenia o ich zaradení do vzorky.

6. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť vyhotovené v písomnej forme (nie v elektronickej forme, ak nie je uvedené inak) a musí sa v nich uviesť názov, adresa, e-mailová adresa, telefónne a faxové číslo zainteresovanej strany. Všetky písomné podania vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited“ (5) a v súlade s článkom 29 ods. 2 základného nariadenia sa k nim pripojí verzia, ktorá nemá dôverný charakter, s označením „FOR INSPECTION BY INTERESTED PARTIES“.

Adresa Komisie na účely korešpondencie:

European Commission Directorate General for Trade Directorate H Office: J-79 4/23 B-1049 Brussels Fax (32-2) 295 65 05

7. Nespolupráca

Ak ktorákoľvek zo zainteresovaných strán odmietne sprístupniť alebo neposkytne potrebné informácie v stanovenej lehote alebo významným spôsobom bráni prešetrovaniu, pozitívne alebo negatívne zistenia sa v súlade s článkom 28 základného nariadenia môžu stanoviť na základe dostupných skutočností.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, na tieto informácie sa neprihliada a podľa článku 28 základného nariadenia sa môžu použiť dostupné skutočnosti. Ak niektorá zo zainteresovaných strán nespolupracuje alebo spolupracuje iba čiastočne a použijú sa dostupné skutočnosti, môže byť výsledok pre túto stranu menej priaznivý než v prípade, keby bola spolupracovala.

8. Harmonogram prešetrovania

V súlade článkom 22 ods. 1 základného nariadenia sa prešetrovanie ukončí do 15 mesiacov odo dňa uverejnenia tohto oznámenia v Úradnom vestníku Európskej únie.

9. Ďalšie predbežné preskúmania podľa článku 19 základného nariadenia

Rozsah terajšieho preskúmania je stanovený v odseku 4. Každá strana, ktorá chce požiadať o preskúmanie z iných dôvodov, tak môže urobiť v súlade s ustanoveniami článku 19 základného nariadenia.

10. Spracovanie osobných údajov

Vezmite, prosím, na vedomie, že so všetkými osobnými údajmi zozbieranými počas tohto prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (6).

(1) Ú. v. ES L 288, 21.10.1997, s. 1. Nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12).

(2) Ú. v. ES L 323, 28.11.2002, s. 21.

(3) Individuálne rozpätia možno požadovať podľa článku 27 ods. 3 základného nariadenia v prípade spoločností, ktoré nie sú zaradené do vzorky.

(4) Poučenie týkajúce sa významu prepojených spoločností možno nájsť v článku 143 nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1).

(5) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 29 základného nariadenia a článku 12 Dohody Svetovej obchodnej organizácie (WTO) o subvenciách a vyrovnávacích opatreniach.

(6) Ú. v. ES L 8, 12.1.2001, s. 1.